Qari tal-jum L-Ewwel Qari: Ħos 14, 2-10 Salm: 80 (81), 6ċ-8a.8bċ-9.10-11ab.14 u 17 L-Evanġelju: Mk 12, 28b-34 F'dak iż-żmien, wieħed mill-kittieba resaq fuq Ġesù u staqsieh: "Liema wieħed fost il-kmandamenti kollha huwa l-ewwel?". Ġesù wieġbu: "L-ewwel wieħed huwa dan: "Isma' Iżrael! Il-Mulej, Alla tagħna, Mulej wieħed hu, u int għandek tħobb lill-Mulej, Alla tiegħek, b'qalbek kollha, b'ruħek kollha, b'moħħok kollu, u bil-qawwa tiegħek kollha". U t-tieni hu dan: "Ħobb lil għajrek bħalek innifsek". Ma hemmx kmandament ieħor akbar minn dawn". Qallu l-kittieb: "Sewwa qiegħed tgħid, Mgħallem; għandek raġun tgħid li wieħed hemm, u li ma hemmx ieħor ħliefu. Iva, li tħobb lilu b'qalbek kollha, b'moħħok kollu, u bil-qawwa tiegħek kollha, u tħobb lil għajrek bħalek innifsek, huwa aqwa minn kull sagrifiċċju tal-ħruq u mis-sagrifiċċji kollha". Ġesù, meta rah kemm kien wieġeb bil-għaqal, qallu: "M'intix 'il bogħod mis-Saltna ta' Alla". U ħadd ma kellu l-ħila jistaqsih iżjed.
L-Evanġelju tal-jum: 20 ta' Marzu